猛獅A95

猛獅A95，對外稱為猛獅ND323F或者猛獅ND363F，係德國猛獅出嘅一款低地台雙層巴士底盤，大概2013年開始出。

設計 
同2000年代出過嘅猛獅A34一樣，猛獅A95底盤有打直擺嘅後置式臥置引擎，散熱水箱擺喺引擎右邊。中軸係驅動軸，而尾軸係輔助車軸。佢可以配10.5升嘅猛獅D2066LUH32或D2066LUH33引擎。

猛獅A95一般係配順豐客車雙層車身，車身款式源自猛獅Lion's City DD。但順豐客車亦有為佢設計單層車身。

新加坡 
新加坡SMRT Buses喺2014年接收咗一架猛獅A95樣辦車。架車喺2014年10月登記，並試行一年。其後SMRT Buses喺2015年引入多16架猛獅A95。

2016年，再有一批共60架猛獅A95喺新加坡投入服務，全部由新加坡政府擁有。2017年新加坡再引入122架猛獅A95，有一架改配歐盟六型排放嘅引擎。2018至2020年同埋2020年開始再分兩批引入250架同埋111架猛獅A95巴士。

喺2016年，有一部全長12.8米、有三隻門兩條樓梯嘅猛獅A95向公眾展示，巴士喺2017年3月開始為期半年嘅試驗行駛。2021年新加坡政府引入50架三門猛獅A95巴士，尾門由黐住中門改為擺喺尾輪跨，樓梯由中軸嘅左邊車轆對上改咗去右邊車轆對上。

香港 
香港嘅非專營巴士公司新輝旅遊喺2015年5月出咗一架猛獅A95開篷巴士，成為香港第一間擁有猛獅A95巴士嘅公司，2017年再引入一架。冠忠巴士喺2015至2016接收9架猛獅A95巴士，東洋旅行社喺2015年接收咗兩架猛獅A95開篷巴士，金亮香港旅運喺2015至2016年接收咗兩架猛獅A95開篷巴士。水晶巴士控股喺2017年3月引入一架猛獅A95巴士，以「水晶巴士」名義營運，車上設有多個卡位同埋娛樂設施，畀乘客一面觀光一面食嘢，同年底再引入一架。愉景灣交通服務有限公司喺2017年中引入4架猛獅A95，2020年中再引入兩架猛獅A95。

專營巴士公司方面，九龍巴士喺2015年接收咗一架猛獅A95樣辦車，2016年接收多20架ND323F，2018年接收1架改配順豐客車自家設計車身同埋「城市脈搏」車身規格嘅ND323F，2022年接收咗7架12.8米長嘅猛獅A95；冠忠巴士屬下嘅新大嶼山巴士喺2015至2016接收10架猛獅A95，2018年引入29架ND363F，2019年引入5架ND363F；新世界第一巴士喺2016年接收一架猛獅A9512.8米樣辦車。

猛獅A95亦係港珠澳大橋穿梭巴士採用嘅車款之一。大橋喺2018年10月通車嗰時，首批共20架A95亦投入服務；2019再引入40架。

澳洲 
喺2016年，有一架猛獅A95運咗去澳洲做示範車。

2017年底，新南威爾士政府屬下嘅State Transit Authority為悉尼引入38架猛獅A95。

悉尼嘅Forest Coach Lines喺2019年初引入6架猛獅A95。

紐西蘭 
Go Bus喺2016年引入13架單層版猛獅A95，並將佢哋安排去奧克蘭行駛；2017年再引入一架改配Global Bus Ventures (NZ)單層車身嘅同款車；到2018年再引入多四架，不過係配Global Bus Ventures (NZ)雙層車身。

Skybus Auckland喺2017年引入6架配澳洲Bustech單層車身嘅猛獅A95，2019年再引入6架。

巴士型號